A hagyomány szerint a 8. században alapította egy Abbád (عباد – ʿAbbād) nevű muszlim szent. Az Abbászidák alatt fontos kikötőváros volt, ám később visszafejlődött. Évszázadokig folyt a vita a hovatartozásáról az Oszmán Birodalom és Irán között. 1847-től tartozik Iránhoz. 1909-ben még csak mindössze 400 lakosú halászfalu volt. Fejlődését az olajnak köszönheti. 1978-ban a Rex moziban történt tűzben több száz ember halt meg, amit valószínűleg iszlám radikálisok okoztak, de a gyújtogatással az akkori titkosszolgálatot a SZÁVÁKot vádolták és a tragédia jelentős mértékben hozzájárult az iráni forradalom kirobbanásához. 1980–1988 között, az irak–iráni háború idején súlyos károkat szenvedett.